ངའི་གོ་ཐོས་ལ་ནག་ཆུའི་འབྲོག་པའི་ཁྱིམ་དུད་གཅིག་གི་བུ་མོ་གཅིག་རྒྱ་ནག་སློབ་གྲྭར་བཏང་སྟེ།ལོ་ཁ་ཤས་སོང་རྗེས་བུ་མོ་དེ་ཡར་ཡོང་ནས་སྤགས་ཟ་ཡི་མེད་པ་དང་།ཇ་འཇུང་གི་མེད་པས་ཨ་མ་དེ་འུ་ཐུག་ནས་ད་གུང་ཁྲན་ཏང་གིས་ངའི་བུ་མོ་དེ་སྐུ་དྲག་གི་བུ་མོ་ཞིག་གསོ་སྐྱོང་བྱས་འདུག་ཅེས་བརྗོད།སྐུ་དྲག་གིས་ཀྱང་སྤགས་ཟ་ཡི་རེད།དཔེར་ན་ང་རང་ནི་བཀས་བཀོད་རྒྱུད་འཛིན་ཞིང་བྲན་ལམ་ལུགས་སྐབས་བོད་ཀྱི་གཙོ་བོ་ཨང་གཉིས་པ་དེ་ཡིན་ཡང་ངས་སྤགས་ཟ་ཡི་ཡོད།ཇ་འཐུང་གི་ཡོད།ཡང་ལུང་བ་གཅིག་གི་བུ་མོ་རྒྱ་ནག་ཏུ་སློབ་སྦྱོང་བྱེད་པར་ཕྱིན་ནས་ཡར་སླེབས་རྗེས།ཁོ་མོས་རྒྱ་སྐད་ལ་སྐད་ཕུན་སུམ་ཚོགས་པོ་ཡོད་པ་དང་བོད་སྐད་ལ་སྐད་འདང་གི་མི་འདུག་ཟེར་ཏེ་རང་གི་ཕ་མ་ལ་རྒྱ་སྐད་ལས་བོད་སྐད་རྒྱག་གི་མེད་པ་རེད།ཕ་མ་གཉིས་ཀྱི་སྐད་མི་ཤེས་པས་འུ་ཐུག་ནས་ཁོ་མོར་ཁོག་ཏིར་ལ་རྒྱ་སྐད་ག་རེ་ཟེར་འདྲི་བས་ཁོ་མོས་ཤོད་ཤེས་ཀྱི་མེད་པ་རེད།མི་དེ་ཚོའི་གནས་ཚུལ་གྱིས་གུང་ཁྲན་ཏང་གི་ངོ་གདོང་ལ་ནག་པོ་བསྐུས་པ་རེད་དམ་དམར་པོ་བསྐུས་པ་རེད།འཛམ་གླིང་ཐོག་གུང་ཁྲན་ཏང་གི་མཚན་སྙན་དེ་ཡར་བཀྱག་པ་རེད་དམ་མར་འཐེན་པ་རེད།ལ་ལ་ཕར་ཕྱོགས་སུ་བསྡད་མཁན་ཚོར་མེ་སྒྱོགས་ཀྱི་མདེའུ་སྤྲད་རོགས་བྱས་པ་རེད་མ་རེད།བྱ་བ་དེ་རྒྱལ་གཅེས་རེད་དམ་རྒྱལ་ཁབ་ལ་གནོད་པ་སྐྱེལ་བ་རེད།